Na temelju članka 391. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 90/10, 143/12, 152/14, 81/15, 94/17), članka 48. stavak 1. točka 5. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 33. stavka 1. točke 5. Statuta Općine Jelenje („Službene novine Primorsko-goranske županije“ broj 33/09, 13/13, 6/16 i 17/17 i „Službene novine Općine Jelenje“ broj 5/18, 11/18, 29/20, 39/21, 43/21-pročišćeni tekst), članka 3. Odluke Općinskog vijeća Općine Jelenje KLASA: 010-01/19-01/17; URBROJ: 2170-04-01-19-2 („Službeni novine Općine Jelenje“ broj 26/19) općinski načelnik Općine Jelenje dana 21. ožujka 2023. raspisuje

**JAVNI NATJEČAJ**

**za prodaju nekretnine u vlasništvu Općine Jelenje**

**Raspisuje se Javni natječaj za prodaju nekretnine u vlasništvu Općine Jelenje te se prodaji izlažu nekretnine u Podkilavcu u opisu kako slijedi:**

1. Nekretnine koje se nalaze u Podkilavcu, upisane u zemljišnim knjigama Općinskog suda u Rijeci, Zemljišnoknjižnog odjela Rijeka kao: k.č.br. 2649/2, u naravi kuća broj 30/D i dvorište, površine 25 čhv; k.č.br. 2650/2 u naravi sjenokoša kod kuće površine 19 čhv i k.č.br. 2650/3 površine 40 čhv u naravi sjenokoša kod kuće, sve tri navedene čestice ukupne površine 84 čhv, upisane u z.k.ul.br. 2173, k.o. 324515, DRAŽICE
2. Nekretnina koja se nalazi u Podkilavcu, upisana u zemljišnim knjigama Općinskog suda u Rijeci, Zemljišnoknjižnog odjela Rijeka kao: k.č.br. 2649/3, u naravi kuća broj 30/E i dvorište, površine 34 čhv, upisana u z.k.ul.br. 2174, k.o. 324515, DRAŽICE

**Početna ukupna prodajna cijena za nekretnine pod točkom 1. i točkom 2. iznosi 25.600,57 EUR.**

**Ponuditelji daju objedinjenu ponudu za sve nekretnine koje su predmet ovog natječaja.**

**Početna cijena utvrđena je procjembenim elaboratom stalnog sudskog vještaka u građevinarstvu.**

**Jamčevina se određuje u iznosu od 5% početne cijene i iznosi 1.280,03 EUR.**

Pravo prijave imaju sve fizičke i pravne osobe koje, sukladno mjerodavnom zakonu, mogu stjecati vlasništvo na području Republike Hrvatske.

U slučaju da dva ili više ponuditelja imaju istu ponuđenu kupoprodajnu cijenu, prednost kod kupnje nekretnina imat će onaj ponuditelj koji je zemljišnoknjižni vlasnik susjedne parcele, a ako se radi o dva ili više tzv. susjednih vlasnika koji su ponudili istu kupoprodajnu cijenu, prednost ima onaj čija je ponuda ranije (u odnosu na posljednji dan roka za dostavu ponuda) zaprimljena u urudžbenom zapisniku Općine.

Rok za podnošenje ponuda za kupnju nekretnina izloženih na prodaju u ovom Javnom natječaju iznosi 10 (deset) dana, a počinje se računati od sljedećeg dana od dana objavljivanja obavijesti o javnom natječaju za prodaju predmetne nekretnine u tiskanom izdanju Novog lista.

Podnositelj ponude, koji se natječe za kupnju nekretnine izložene na prodaju dužan je za sudjelovanje u istom, uplatiti u korist Općine Jelenje jamčevinu koja iznosi 5% od utvrđenog iznosa početne cijene. Uplaćena jamčevina uračunava se u ukupan iznos kupoprodajne cijene.

Jamčevina se uplaćuje na žiro – račun Općine Jelenje broj:

IBAN HR84 23400091817000001, poziv na broj 68 5789 – OIB, uz naznaku: JAMČEVINA ZA KUPNJU NEKRETNINE U DRAŽICAMA

Ponuditeljima čija ponuda neće biti prihvaćena kao najpovoljnija, jamčevina se vraća u roku od 15 dana od dana izbora najpovoljnije ponude, bez prava na kamatu.

Odabranom ponuditelju se neće vratiti uplaćena jamčevina ukoliko ne zaključi kupoprodajni ugovor s Općinom u propisanom roku.

Ponude se predaju u zatvorenoj omotnici s naznakom „Ponuda za natječaj – prodaja nekretnine – ne otvaraj“. Ponude se dostavljaju poštom preporučeno na adresu: OPĆINA JELENJE, Povjerenstvo za provedbu javnog natječaja za prodaju nekretnina u vlasništvu Općine Jelenje, 51218 DRAŽICE, Dražičkih boraca 64 ili se predaju u pisarnici Općine Jelenje na istoj adresi, u roku predviđenom za dostavu ponuda.

Ponuda se piše se na hrvatskom jeziku i latiničnom pismu, i obavezno sadrži:

* + Ime i prezime ponuditelja, odnosno naziv pravne osobe, osobni identifikacijski broj (OIB), adresu, broj telefona te e-mail adresu za kontakt,
  + Ponuđeni iznos (u EUR) koji podnositelj nudi kao kupoprodajnu cijenu za nekretninu
  + dokaz o uplati jamčevine (nalog za plaćanje) u izvorniku ili dokaz o plaćanju putem interneta,
  + izjavu u kojoj ponuditelj iskazuje da nema dospjelih financijskih obveza, odnosno dugovanja prema Općini Jelenje s bilo koje osnove,
  + podatak o broju žiro – računa ili tekućeg računa te SWIFT CODE ako se ponuda dostavlja iz inozemstva, za povrat jamčevine,
  + osobni identifikacijski dokument podnositelja, u presliku,
  + dokaz o registraciji pravne osobe (ako je podnositelj pravna osoba), ne stariji od 6. mj., u presliku.

Svaka dostavljena ponuda koja se odnosi na kupnju nekretnine izložene na prodaju putem ovog Javnog natječaja, smatrat će se valjanom ukoliko sadrži sve tražene podatke i propisanu dokumentaciju te ukoliko je pravovremeno dostavljena. Nerazumljive, neodređene, nepotpune i nepravovremene ponude, kao i ponude u kojima je iznos ponuđene kupoprodajne cijene niži od onog određenog u početnoj cijeni, smatrat će nevaljanima.

Sve pristigle ponude za kupnju nekretnina temeljem ovog Javnog natječaja otvoriti će Povjerenstvo za provedbu javnog natječaja za prodaju nekretnina u vlasništvu Općine Jelenje. Otvaranje ponuda nije otvoreno za javnost.

Nakon okončanja postupka otvaranja dostavljenih ponuda, Povjerenstvo će sastaviti zapisnik o otvaranju ponuda te će predložiti utvrđivanje najpovoljnijeg ponuditelja za kupnju nekretnine izložene na prodaju.

Kriteriji za odabir najpovoljnije ponude je najviša ponuđena cijena.

Konačnu odluku o utvrđivanju najpovoljnijeg ponuditelja za kupnju nekretnina iz ovog Javnog natječaja na temelju prijedloga Povjerenstva donijet će općinski načelnik.

Svaki ponuditelj koji je sudjelovao u ovom Javnom natječaju biti će pisanim putem obaviješten o rezultatima provedenog Javnog natječaja, u roku od 15 (petnaest) dana od dana donošenja Odluke o utvrđivanju najpovoljnijeg ponuditelja.

OBVEZE NAJPOVOLJNIJIH PONUDITELJA (KUPACA):

Ponuditelj koji je dostavio ponudu za kupnju nekretnine izložene na prodaju u ovom Javnom natječaju, a koji je prije donošenja Odluke o utvrđivanju najpovoljnijeg ponuditelja odustao od kupnje nekretnine za koju je dostavio ponudu, gubi pravo na povrat uplaćene jamčevine

Ponuditelj koji je dostavio ponudu za kupnju nekretnine izložene na prodaju u ovom Javnom natječaju, a koji je nakon donošenja Odluke o utvrđivanju najpovoljnijeg ponuditelja, a prije sklapanja ugovora o kupoprodaji nekretnine, odustao od kupnje nekretnine za koju je dostavio ponudu, gubi pravo na povrat uplaćene jamčevine.

Ponuditelj koji je Odlukom općinskog načelnika Općine Jelenje izabran kao najpovoljniji, pisanim će putem, u roku od 15 (petnaest) dana od dana donošenja spomenute Odluke, biti pozvan da pristupi sklapanju kupoprodajnog ugovora sa Općinom Jelenje.

Općinski načelnik Općine Jelenje će, u ime Općine Jelenje, s izabranim najpovoljnijim ponuditeljem pristupiti sklapanju kupoprodajnog ugovora.

Ukoliko uredno pozvani najpovoljniji ponuditelj bez obrazloženja ili opravdanja u roku od 30 dana od dana donošenja Odluke o utvrđivanju najpovoljnijeg ponuditelja ne pristupi sklapanju kupoprodajnog ugovora, smatrat će se da je odustao od kupnje nekretnine za koju se natjecao i slijedom toga gubi pravo na povrat uplaćenog iznosa jamčevine.

U takvom slučaju općinski načelnik Općine Jelenje posebnim će Zaključkom poništiti izbor takvog ponuditelja kao najpovoljnijeg te se natječaj može ponoviti.

# ROK PLAĆANJA KUPOPRODAJNE CIJENE

Iznos kupoprodajne cijene kupac je dužan uplatiti u cjelokupnom iznosu u roku od 30 (trideset) dana od dana sklapanja kupoprodajnog ugovora. Ukoliko kupac zakasni s plaćanjem kupoprodajne cijene, obvezuje se na plaćanje zakonskih zateznih kamata koje teku od dana dospijeća plaćanja do dana isplate.

Ukoliko kupac zakasni s plaćanjem kupoprodajne cijene za kupljenu nekretninu više od 30 (trideset) dana, prodavatelj ima pravo jednostrano raskinuti zaključeni kupoprodajni ugovor, a uplaćenu jamčevinu zadržati.

Tabularna isprava podobna za upis vlasništva izdati će se nakon isplate kupoprodajne cijene u cijelosti.

# OSTALE ODREDBE

Kupnja nekretnina izloženih na prodaju u ovom Javnom natječaju obavlja se po načelu „viđeno-kupljeno“.

Općina Jelenje ne odgovara za eventualnu neusklađenost podataka koji se odnose na površinu, kulturu ili namjenu nekretnine, a koji mogu proizaći iz katastarske, zemljišnoknjižne i druge dokumentacije i stvarnog stanja u prostoru.

Za nekretninu koje se izlaže na prodaju temeljem ovog Javnog natječaja Općina Jelenje organizira uvid na terenu za čitavo vrijeme trajanja natječaja, uz prisutnost ovlaštene osobe, uz prethodnu najavu i dogovor na tel. 091 406 0912, svakim radnim danom od 9 do 15 sati te četvrtkom od 9-18 sati.

Općinski načelnik Općine Jelenje pridržava pravo poništenja objavljenog natječaja u cijelosti ili djelomično, u svakoj fazi postupka, bez davanja posebnog obrazloženja, kao i pravo neizbora najpovoljnijeg ponuditelja za kupnju nekretnine iz ovog Javnog natječaja.

Za sve ostale upite vezane uz provođenje ovog Javnog natječaja, zainteresirane osobe mogu se obratiti u Jedinstveni upravni odjel Općine Jelenje, na adresi: Dražice, Dražičkih boraca 64 ili zatražiti objašnjenje ili informaciju putem telefona na broj 051 208 080.

KLASA: 940-02/23-3/5

URBROJ: 2170/20-03-01/03-23-2

U Dražicama, 21. ožujka 2023.

OPĆINSKI NAČELNIK OPĆINE JELENJE

Robert Marčelja, bacc. oecc.